钦定古今图书集成/明伦汇编/官常典/第560卷 > 李洧
## 钦定古今图书集成/明伦汇编/官常典/第560卷 > 李洧

按《唐书》本传：洧，淄青节度使，正己从父兄也。始署徐
州刺史。建中初，正己卒，子纳叛，攻宋州，洧挈州自归，
加兼御史大夫，封潮阳郡王，实封户二百，充招谕使。
初，洧遣巡官崔程入朝，且白宰相，“徐州不足独抗贼，
得海、沂为节度，可与成功。”洧素与二州刺史有约，且
不肯为贼守。程先咨张镒，而卢杞怒不先白，故洧请
中格。及纳攻徐，刘元佐与诸将击退之。既贼方张，乃
加洧徐、海沂密观察使。时海、密为贼守，不受命，洧未
有以取之。迁检校户部尚书。会疽发背，少间，肩舆过
市，市人叫欢，洧惊，疽溃卒。赠尚书左仆射，以洧将高
承宗代之。其弟淡，险人也，耻居下，阴约纳攻徐为内
应，并说滕将翟济，济执以闻。擢济沂州刺史。召淡入
京师，以洧赦不罪。